b'\n_START_ARTICLE_\nAlberto Korda\n_START_PARAGRAPH_\nAlberto D\xc3\xadaz Guti\xc3\xa9rrez, poznatiji kao Alberto Korda ili Korda, (Havana, 14. rujna 1928. \xe2\x80\x94 Pariz, 25. svibnja 2001.), bio je kubanski fotograf koji se proslavio diljem svijeta jer je snimio jednu od najreproduciranijih fotografija, fotografiju Che Guevare. Fotografija je dobila naziv Guerrillero heroico, "Heroj gerile", a snimljena je 5. o\xc5\xbeujka 1960. u u Havani, Kuba, na komemoraciji za \xc5\xbertve eksplozije La Coubre i do kraja 1960-ih pretvorila karizmati\xc4\x8dnoga i prijepornog vo\xc4\x91u u kulturnu ikonu. Korda je izjavio da ga je u trenutku kad je snimao sliku privukao Guevarin izraz lica, koji je iskazivao "apsolutnu nepomirljivost", kao i ljutnju i bol. Mnogo godina kasnije, Korda \xc4\x87e re\xc4\x87i da je fotografija pokazala Cheov \xc4\x8dvrst i stoi\xc4\x8dki karakter. U vrijeme kad je fotografija snimljena Guevara je imao 31 godinu. Od tada fotografija je reproducirana u tisu\xc4\x87ama ina\xc4\x8dica diljem svijeta a ukra\xc5\xa1avala je i kubanske kovanice.'